PARÍŽ. Rodina kosovských Rómov, ktorých vyhostenie z Francúzska vyvolalo v krajine veľké protesty, sa v nedeľu v Mitrovici stala terčom útoku neznámych páchateľov.
Matka Xhemaili Dibraniová utrpela zranenia, ktoré si vyžiadali hospitalizáciu. Deti boli zranené ľahšie, po útoku ich previezli na policajnú stanicu.
Otec rodiny zostal s manželkou v nemocnici.
Francúzsku vládu kritizujú za spôsob, akým vyhostila z krajiny mladú Rómku a jej príbuzných.
Po 15-ročnú Kosovčanku Leonardu prišla polícia k autobusu, ktorým so spolužiakmi cestovala na školskú exkurziu.
Môže sa vrátiť len dievča
K vyhosteniu nelegálnych imigrantov došlo 9. októbra, odvtedy žije rodina v kosovskej Mitrovici. Už viackrát pritom požiadala o možnosť návratu do Francúzska.
Prezident Francois Hollande v sobotu Leonarde ponúkol, aby sa do Francúzska vrátila a pokračovala v štúdiu, ak o to požiada. Dodal však, že sa smie vrátiť len ona.
Leonarda jeho ponuku odmietla s tým, že do školy chodia aj jej súrodenci a vo Francúzsku nechce byť sama, bez rodiny.
Záťahy budú pokračovať
Francúzsky minister vnútra Manuel Valls v nedeľu avizoval, že bude pokračovať v záťahoch proti nelegálnym prisťahovalcom aj napriek nedávnej vlne študentských protestov.
Rázne odmietol kritiku postupu príslušných úradov, a to aj z radov jeho vlastnej vládnucej Socialistickej strany.
Podľa vládnej správy bola deportácia Dibraniovcov v súlade so zákonmi. Jej autori však kritizovali napríklad spôsob, akým Leonardu vzali do väzby.
Podobne sa vyjadril aj prezident Hollande, ktorý apeloval na prefektúry, aby sa v budúcnosti vyhli zatýkaniu imigrantov na školách alebo v ich okolí.